FI Euroopan unionin virallinen lehti CE 70/65

(2004/C 70 E/068)

KIRJALLINEN KYSYMYS E-1865/03

esittäjä(t): Anders Wijkman (PPE-DE) komissiolle

(6. kesäkuuta 2003)

Aihe: Uhanalaisten eläinten suojelua koskevien EU:n sääntelypuitteiden kansallinen tulkinta

Puna-ara on lintulaji, joka kuuluu EU:n uhanalaisten eläinten luetteloon (Liite A). CITES-yleissopimukseen (Convention on International Trade in Endangered Species of Wild Fauna and Flora) perustuvien ja sitä vahvistavien EU:n sääntelypuitteiden tarkoituksena on suojella luonnonvaraisia kasveja ja eläimiä häviämiseltä rajoittamalla ja valvomalla niiden kauppaa.

Jordbruksverket on EU:n sääntelypuitteiden täytäntöönpanosta vastaava Ruotsin viranomainen. Jordbruksverkertin henkilöstön mukaan EU:n säännöksiä voidaan tulkita siten, että puna-araa, joka on asunut Ruotsissa 50 vuoden ajan — ensin eläinkaupassa ja sitten trooppisessa puutarhassa — ja jonka alkuperästä ei ole näyttöä, ei saa näyttää enää yleisölle, vaan se on takavarikoitava ja myöhemmin lopetettava. Kyseessä on kuitenkin ennen EU:n sääntelypuitteiden ja CITES-yleissopimuksen voimaantuloa maahantuotu lintu, joten siihen pitäisi soveltaa poikkeusta. Jordbruksverketin tulkinta vaikuttaisi sitä paitsi olevan eläinten parhaaksi tarkoitettujen sääntelypuitteiden hengen vastainen.

Katsooko komissio että Jordbruksverketin tulkinta EU:n sääntelypuitteista on kohtuullinen?

Margot Wallströmin komission puolesta antama vastaus

(17. heinäkuuta 2003)

CITES-yleissopimuksen ja sen yhteisössä täytäntöön panevan neuvoston asetuksen (EY) N:o 338/97 (1) tärkein tavoite on suojella luonnonvaraisia kasveja ja eläimiä kestämättömältä kaupalta.

Yleissopimuksen liitteessä I, joka vastaa asetuksen liitettä A, on lueteltu suurimmassa vaarassa olevat lajit. Tällaisten villeinä vangittujen yksilöiden kaupallinen hyödyntäminen on kiellettyä. Puna-ara on yksi näistä lajeista.

Poikkeuksia tästä säännöstä myönnetään, jos yksilö on saapunut jäsenvaltioon ennen CITES-yleissopimuksen voimaantuloa. Poikkeuksia kuitenkin myönnetään vain tapauskohtaisesti, jos CITES-sääntelypuitteista jäsenvaltiossa vastaava viranomainen on käsitellyt tapauksen tiedot ja antanut luvan. Muutoin luonnonvaraisilla eläimillä tai kasveilla voitaisiin käydä laitonta kauppaa esittämällä ne ennen yleissopimuksen voimaantuloa hankittuina yksilöinä, jolloin liitteen A tarkoitus vaarantuisi.

Jos yksilöä käytetään kaupallisiin tarkoituksiin ilman poikkeuslupaa, kyseessä on rikkominen, jonka johdosta yksilö on takavarikoitava. Jos yksilöitä (eläimiä tai kasveja) ei voida käytännöllisesti palauttaa alkuperämaahansa, ne toimitetaan muuhun hallintoviranomaisen sopivaksi katsomaan paikkaan. Jos niitä ei voida pitää siellä pitkäaikaisesti, ne yleensä toimitetaan hyvämaineisiin eläintarhoihin tai kasvattajille. Kaupallisen käytön kielto kuitenkin pysyy voimassa.

Komissio on ottanut tapauksen johdosta yhteyttä täytäntöönpanosta vastaavaan Ruotsin viranomaiseen. Ruotsin viranomaisten tietoon oli tullut, että lintua pidettiin esillä ilman lupaa. Omistajaa oli täysin asianmukaisesti kehotettu anomaan lupaa. Lupa onkin sittemmin myönnetty. Tällä välin joukkoviestinten kertoman perusteella syntyi väärinkäsitys, että lintu tapettaisiin, mikäli lupaa ei myönnettäisi. Komissiolle on ilmoitettu, ettei täytäntöönpanosta vastaava Ruotsin viranomainen ole missään vaiheessa suunnitellut menettelevänsä näin.

Komissio on tyytyväinen siitä, että Ruotsin viranomaiset tulkitsivat yhteisön lainsäädäntöä tapauksessa oikein ja toimivat asianmukaisesti. Linnun hyvinvointia ei vaarannettu, ja tärkein tavoite eli liitteen A uhanalaisten lajien petollisen tai kestämättömän hyväksikäytön ehkäiseminen toteutui.

(1) Neuvoston asetus (EY) N:o 338/97, annettu 9. joulukuuta 1996, luonnonvaraisten eläinten ja kasvien suojelusta niiden kauppaa sääntelemällä (EYVL L 61, 3.3.1997).